खेलो इंडिया कार्यक्रम: भारत में खेलों को बढ़ावा देने के लिए भारत सरकार के खेल मंत्रालय द्वारा देश के प्रतिभाशाली खिलाड़ियों के लिए खेलों इंडिया कार्यक्रम का संचालन किया जा रहा है. पूर्व सरकारों द्वारा संचालित राजीव गांधी खेल अभियान, शहरी खेल विकास कार्यक्रम एवं राष्ट्रीय खेल प्रतिभा खोज योजना को मिलाकर इसे तैयार किया गया है. इस योजना के अंतर्गत देश में खिलाड़ियों को प्रशिक्षण प्रदान किया जा रहा है. योजना के अंतर्गत प्रति वर्ष चुनिंदा खेलों में 1000 प्रतिभावान खिलाड़ियों को छात्रवृत्ति प्रदान की जाती है. योजना के अंतर्गत चुने गए प्रत्येक खिलाड़ी को 1 वर्ष में 5 लाख रूपये की छात्रवृत्ति प्रदान की जाती है. इसका उद्देश्य खेलों में उत्कृष्टता प्राप्त करने के लिए प्रतिवर्ष प्रतिभावान खिलाड़ियों को लंबे समय तक विकास का मार्ग उपलब्ध कराया जाना है.